b'\n_START_ARTICLE_\nLintuinfluenssa\n_START_SECTION_\nTartuntatapa\n_START_PARAGRAPH_\nTaudin aiheuttaa lintuinfluenssavirus. Taudinaiheuttaja levi\xc3\xa4\xc3\xa4 kosketuksen ja ulosteiden v\xc3\xa4lityksell\xc3\xa4. Se voi levit\xc3\xa4 my\xc3\xb6s ruoan, veden, vaatteiden tai esineiden v\xc3\xa4lill\xc3\xa4, mutta ei ole todisteita ett\xc3\xa4 se olisi siirtynyt kypsennetyss\xc3\xa4 ruoassa. Siipikarja ja villit linnut toimivat ilmeisesti oireettomina kantajina ja levitt\xc3\xa4v\xc3\xa4t sit\xc3\xa4 herkempiin kotiel\xc3\xa4imiin kuten kanoihin._NEWLINE_Oireet vaihtelevat el\xc3\xa4imiss\xc3\xa4, mutta vaaralliset muunnokset aiheuttavat kuoleman muutaman p\xc3\xa4iv\xc3\xa4n sis\xc3\xa4ll\xc3\xa4 sairastumisesta._NEWLINE_Lintuinfluenssa ei ainakaan toistaiseksi ole levinnyt ilman kosketusta tai ilman v\xc3\xa4lityksell\xc3\xa4.\n_START_SECTION_\nIhmisille vaaralliset muunnokset\n_START_PARAGRAPH_\nLintuinfluenssavirukset jaotellaan pintaproteiinien perusteella, mitk\xc3\xa4 muodostuvat hemagglutiniineist\xc3\xa4 (H) ja neuraminidaaseista (N). Lis\xc3\xa4ksi virukset jaetaan matalaan ja korkeaan vaarallisuusluokkaan sen mukaan, miten ne tappavat siipikarjaa._NEWLINE_16 tunnetusta H-tyypist\xc3\xa4 vain alatyyppien H5, H7 ja H9 tiedet\xc3\xa4\xc3\xa4n pystyv\xc3\xa4n siirtym\xc3\xa4\xc3\xa4n linnuista ihmisiin. Useiden asiantuntijoiden mukaan on vain ajan kysymys, milloin viruksesta syntyy ihmisest\xc3\xa4 toiseen siirtyv\xc3\xa4 muunnos. Pandemian todenn\xc3\xa4k\xc3\xb6isyytt\xc3\xa4 ja mahdollisen pandemian ajankohtaa on kuitenkin mahdoton ennustaa._NEWLINE_Vain influenssavirus A:t pystyv\xc3\xa4t tarttumaan ihmisiin, kuten my\xc3\xb6s tarttuvat lintuihin. Ihmisiin ja lintuihin tarttuvissa tyypeiss\xc3\xa4 on huomattavia geneettisi\xc3\xa4 eroavaisuuksia._NEWLINE_Influenssavirusten alatyypeiss\xc3\xa4 on lis\xc3\xa4ksi eri kantoja. Influenssavirukset H5 ja H6 voidaan lajitella "heikosti tarttuviin" ja "eritt\xc3\xa4in tarttuviin" muotoihin viruksen geneettisen rakenteen ja sen aiheuttaman sairauden vakavuuden perusteella. Influenssavirus H9:\xc3\xa4\xc3\xa4 on havaittu ainoastaan heikosti tarttuvassa muodossa.\n_START_SECTION_\nH1N1\n_START_PARAGRAPH_\nH1N1 oli ensimm\xc3\xa4inen tunnistettu A-tyypin influenssa. Lokakuussa 2005 tutkijat ilmoittivat onnistuneensa luomaan espanjantautia aiheuttavan viruksen. Geenitutkimuksen perusteella vuoden 1918 pandemian aiheutti H1N1, jota aiemmin pidettiin sikainfluenssan muunnoksena (joka puolestaan on er\xc3\xa4s lintuinfluenssan muunnos). T\xc3\xa4ss\xc3\xa4 tapauksessa virus siirtyi suoraan linnuista ihmisiin. Uudelleenluotu virus poikkeaa huomattavasti tavallisista ihmisviruksista, sill\xc3\xa4 se tarttuu keuhkosoluihin, jotka normaalisti kest\xc3\xa4v\xc3\xa4t viruksia eritt\xc3\xa4in hyvin.\n_START_SECTION_\nH5N1\n_START_PARAGRAPH_\nH5N1 on ihmiselle vaarallinen lintuinfluenssan muunnos. H5N1 on levinnyt lintujen mukana ymp\xc3\xa4ri maailmaa vuodesta 1997 asti, ja aiheuttanut kymmenien miljoonien lintujen kuoleman tai joukkoteurastuksen. Yli 200 ihmist\xc3\xa4 on varmistetusti saanut H5N1-tartunnan, ja kuolleisuus on ollut yli 50\xc2\xa0%. H5N1 on huolestuttanut terveysviranomaisia, sill\xc3\xa4 mahdollisesti juuri t\xc3\xa4st\xc3\xa4 alalajista kehittyy l\xc3\xa4hitulevaisuudessa eritt\xc3\xa4in tappava pandemia.\n_START_SECTION_\nL\xc3\xa4\xc3\xa4kehoito\n_START_PARAGRAPH_\nMahdollisen kuoleman aiheuttaa yleens\xc3\xa4 tukehtuminen keuhkoihin kertyv\xc3\xa4\xc3\xa4n nesteeseen. T\xc3\xa4t\xc3\xa4 pyrit\xc3\xa4\xc3\xa4n hoidon yhteydess\xc3\xa4 poistamaan._NEWLINE_Taudista selvi\xc3\xa4vien osuus on vaihdellut epidemiakohtaisesti mm. siksi, ett\xc3\xa4 virus muuttuu. Er\xc3\xa4\xc3\xa4n arvion mukaan lintuinfluenssaan kuolleisuus on pienentynyt. Se voi edesauttaa viruksen levi\xc3\xa4mist\xc3\xa4 ihmispopulaatiossa, mik\xc3\xa4li ihmisest\xc3\xa4 ihmiseen helposti levi\xc3\xa4v\xc3\xa4 muoto kehittyy, koska taudinkantajat el\xc3\xa4v\xc3\xa4t pidemp\xc3\xa4\xc3\xa4n._NEWLINE_Useimmat l\xc3\xa4\xc3\xa4kkeet ovat influenssal\xc3\xa4\xc3\xa4kkeit\xc3\xa4 ja niiden - vrt. 2000-luvulla annettujen influenssarokotteet - tehokkuutta voidaan ep\xc3\xa4ill\xc3\xa4. Lintuinfluenssa voi merkitt\xc3\xa4v\xc3\xa4sti muuttaa vauraiden maiden tavallisen flunssan hoitoa ihmisten tultua tietoisiksi, ett\xc3\xa4 virustauteja voi hoitaa l\xc3\xa4\xc3\xa4kkeill\xc3\xa4.\n_START_SECTION_\nTamiflu\n_START_PARAGRAPH_\nLintuinfluenssan l\xc3\xa4\xc3\xa4kehoitoon on monissa maissa hankittu Rochelta oseltamiviiri\xc3\xa4 sis\xc3\xa4lt\xc3\xa4v\xc3\xa4\xc3\xa4 Tamifluta. Yhdysvalloissa kansallisessa lintuinfluenssastrategiassa suositellaan influenssal\xc3\xa4\xc3\xa4kkeit\xc3\xa4 varattavaksi 40 miljoonaa l\xc3\xa4\xc3\xa4kekuuria, jotta m\xc3\xa4\xc3\xa4ritellyt seitsem\xc3\xa4n priorisoitua ihmisryhm\xc3\xa4\xc3\xa4 voidaan pyrki\xc3\xa4 hoitamaan. 10\xc2\xa0%:a varattavista l\xc3\xa4\xc3\xa4kekuureista suositellaan zanavimiiriksi.  PDF-tiedostomuoto (englanniksi) (sivu 78/396)_NEWLINE_T\xc3\xa4m\xc3\xa4 lis\xc3\xa4ksi on tutkittu my\xc3\xb6s patenteiltaan vanhentuneita geneerisesti valmistettavia influenssal\xc3\xa4\xc3\xa4kkeit\xc3\xa4, joilla voi olla Tamiflu:n kaltainen tai sit\xc3\xa4 tehokkaampi vaikutus joihinkin sairaustapauksista.\n_START_SECTION_\nAmantadiini ja rimantadiini\n_START_PARAGRAPH_\n130 tapauksesta arvellaan niiden vaikuttavan ehk\xc3\xa4 nelj\xc3\xa4nnekseen. Amantadiini ja sit\xc3\xa4 vanhempi rimantadiini ovat t\xc3\xa4llaisia. Kumpikin ovat jo geneerisi\xc3\xa4 l\xc3\xa4\xc3\xa4kkeit\xc3\xa4, mit\xc3\xa4 voivat useammat valmistajat valmistaa. Newyorkilainen Forest Laboratories Inc. rimantadinea ja Chadss Fordissa Pennsylvaniassa sijaitseva Endo Pharmaseuticals Holdings Inc. amantadinea nimell\xc3\xa4 Symmetrel. Suomessa Leiras markkinoi amantadiinia reseptil\xc3\xa4\xc3\xa4kkeen\xc3\xa4 Atarin-nimell\xc3\xa4.\n_START_SECTION_\nRokote\n_START_PARAGRAPH_\nLintuinfluenssan rokotetta kehitt\xc3\xa4v\xc3\xa4t monet yhti\xc3\xb6t. Unkarin p\xc3\xa4\xc3\xa4ministeri ilmoitti 15. helmikuuta 2006, ett\xc3\xa4 Unkarissa on olemassa lintuinfluenssarokote, joka on jo markkinoilla. Omnivest Kft. on Unkarin l\xc3\xa4\xc3\xa4kkeen kehitt\xc3\xa4j\xc3\xa4. Sille Unkarin hallitus on luvannut kahden miljardin euron takaukset lainaan valmistuskapasiteetin laajentamiseksi sek\xc3\xa4 saman verran tukea._NEWLINE_Suomessa kansanedustaja Lauri Oinonen ja FIT Biotechin Kalevi Reijonen ovat ehdottaneet kansallista rokotetuotantoa.\n_START_SECTION_\nMahdollinen pandemia\n_START_PARAGRAPH_\nMaailman terveysj\xc3\xa4rjest\xc3\xb6 on varoittanut mahdollisen influenssaepidemian aiheuttamasta uhasta l\xc3\xa4hitulevaisuudessa. Epidemia on H5N1-tyyppi\xc3\xa4. Lukuisat maat ovat jo aloittaneet varustautumisen mahdollisen epidemian varalle. Lyhyen t\xc3\xa4ht\xc3\xa4yksen strategioissa pyrit\xc3\xa4\xc3\xa4n h\xc3\xa4vitt\xc3\xa4m\xc3\xa4\xc3\xa4n ja rokottamaan siipikarjaa sek\xc3\xa4 rajoittamaan niiden liikkumista. Pitk\xc3\xa4n t\xc3\xa4ht\xc3\xa4yksen strategiat vaativat suurimmassa riskiryhm\xc3\xa4ss\xc3\xa4 olevilta v\xc3\xa4est\xc3\xb6ryhmilt\xc3\xa4 huomattavia muutoksia elintavoissa._NEWLINE_Maailman terveysj\xc3\xa4rjest\xc3\xb6 jakaa pandemian kuuteen vaiheeseen minimaalisesta riskist\xc3\xa4 aina t\xc3\xa4yteen pandemiaan saakka. Pandemia edellytt\xc3\xa4isi viruksen muuttumista ihmisest\xc3\xa4 ihmiseen tarttuvaksi. Useimmat terveydenalan ammattilaiset luokittelevat vuoden 2005 tilanteen vaiheeseen 3._NEWLINE_Suomi on varautunut mahdolliseen lintuinfluenssapandemiaan suunnittelemalla etuk\xc3\xa4teen toimia sen varalle, sek\xc3\xa4 rokotehankinnoin._NEWLINE_9. tammikuuta 2006 WHO kertoi, ett\xc3\xa4 Aasiassa lintuinfluenssaan sairastuneiden ihmisten m\xc3\xa4\xc3\xa4r\xc3\xa4\xc3\xa4 on saatettu pahasti aliarvioida. Tuhansilla on lintuinfluenssaa muistuttavia oireita ja satojen, joilla on n\xc3\xa4it\xc3\xa4 oireita, on arveltu olleen kosketuksissa kuolleisiin lintuihin._NEWLINE_17. helmikuuta 2008 Indonesian terveysviranomaiset ilmoittivat, ett\xc3\xa4 16-vuotias poika oli menehtynyt sairauteen Solon kaupungissa. Kaikkiaan sairaus on vienyt maassa 104 ihmisen hengen. Sairaus on vaatinut koko maailmassa yli 200 kuolonuhria.'